Byna-verdrinking: Aiden oorledeAiden Roberts. Foto: Facebook Aiden Roberts, die 18 maande oue baba van Middelburg in Mpumalanga wat twee weke gelede byna in ŉ swembad verdrink het, is Donderdagmiddag oorlede. “Dis met baie baie groot seer in my hart dat ek die nuus breek, Aiden het sy engelvlerkies ontvang. Rus sag my vegtertjie van God,” staan geskryf op ŉ Facebook-blad, “Bid vir Aiden”, wat as amptelike kommunikasiekanaal vir die Roberts-gesin opgerig is. Aiden het Woensdag ŉ septiese infeksie ontwikkel en het inwendig begin bloei. Die familie het vroeg Donderdagoggend nog almal versoek om saam met hulle te bid omdat hy in ŉ kritieke toestand was. Hy het die naweek twee noodoperasies ondergaan. Maroela Media het vroeër berig Aiden het op 5 Mei in die swembad beland toe sy oupa per ongeluk die hek na die agtertuin oopgelos het omdat hy onder die indruk was dat Aiden saam met sy ouers winkel toe is. Clarise het kort daarna by die huis gekom en haar kind in die swembad sien dryf met sy gesig na onder. Sy en haar man bly sedert die ongeluk by haar ma in Centurion. Aiden is in die Netcare Garden City-hospitaal in Johannesburg behandel. Lees alle vorige berigte oor Aiden op Maroela Media.